 NA RUSHDIE OUDIA VIONGOZI wa Azimio sasa wanataka vinara wao Raila Odinga na Kalonzo Musyoka wadumishe umoja na ushirikiano wao hadi wakati wa uchaguzi mkuu wa 2027.  Wanasiasa wa muungano huo pia wamewataka wabunge, maseneta magavana na madiwani wawe imara na kusalia Azimio na kupuuza vishawishi vya muungano tawala wa Kenya Kwanza. Gavana wa Siaya, James Orengo na Kiongozi wa Wachache Bungeni, Opiyo Wandayi, wikendi walimiminia sifa Bw Musyoka wakimshukuru kwa kumuunga mkono Bw Odinga katika chaguzi za 2013, 2017 na 2022. “Tunakushukuru sana Kalonzo kwa kusalia imara. Ulikuwa nasi wakati wa maandamano Nairobi na hatutakusahau daima. Kama Waluo, huwa tunafahamu kiongozi kwa kuangalia iwapo ni jasiri, ana uwazi na pia hababaiki,” akasema Bw Wandayi. Bw Orengo naye alimsifia kinara huyo wa Wiper akisema kweli amesimama na Bw Odinga na hakika ni rafiki wa kweli. “Kalonzo tunakukaribisha Gem. Umesimama nasi kwa kipindi kirefu na hili ni jambo ambalo hatutalisahau,” akasema Gavana Orengo. Bw Musyoka naye aliwataka watu wa Nyanza wasipoteze imani na waendelee kuwapigania Wakenya. Alikuwa pamoja na wanasiasa hao pamoja na mkewe Bw Odinga, Mama Idah (mkewe Raila Odinga), katika eneo la Wagai, eneobunge la Gem wakati wa mchango kwa kundi kituo kimoja cha elimu. “Endeleeni kuwa jasiri. Tumekuja kuwapa moyo muendelee kuwa na ujasiri kama Jakom (Raila). Tumepokonywa ushindi mara tatu ila tusikate tamaa na tulinde demokrasia yetu,” akasema Bw Musyoka. Makamu huyo wa rais wa zamani aliongeza kuwa Bw Odinga ameendelea kukosoa serikali na akaahidi kuendelea kushirikiana naye kisiasa. Aliyekuwa Kiongozi wa Mungiki, Maina Njenga ambaye aliandamana na Bw Musyoka, aliwataka viongozi wa Azimio wasalie imara, akisema hiyo ndiyo njia pekee ya kuiondoa Kenya Kwanza 2027. “Lazima tusalie tumeungana jinsi ilivyokuwa wakati wa maandamano. Sielewi Raila anasubiri nini kwa sababu tuko tayari kurejea barabarani,” akasema Bw Njenga. Viongozi wa Ukambani walioandamana na Bw Musyoka ni wabunge Robert Mbui (Kathiani), Stephen Mule (Matungulu), Mbunge Mwakilishi wa Kitui Irene Kasalu na Spika wa Kaunti ya Makueni, Douglas Mwilu. Wakati wa hafla hiyo, Bi Odinga alimshutumu Mbunge wa Gem, Elisha Odhiambo, ambaye anashirikiana na Kenya Kwanza licha ya kuchaguliwa kwa tikiti ya ODM. Bi Odinga alisema mwelekeo wa kisiasa aliochukua Bw Odhiambo ni usaliti kwa wakazi waliomchagua. “Gem imekuwa vyema isipokuwa Elisha ambaye ameamua kutuaibisha. Huenda kuna jambo ambalo linamsumbua. Kama ni mgonjwa tutamtibu lakini kama amefanya hivyo kimakusudi, basi kuna viongozi wengi hapa Gem,” akasema Bi Odinga. Bw Wandayi alisema kuwa uongozi wa ODM ulikosea kwa kuamini na kuwapa baadhi ya viongozi waliokuwa wakitetea viti vyao 2022, tikiti ya chama. “Tulifanya makosa hapa Siaya ila nataka kuwahakikishia kuwa hilo halitajirudia tena. Hatutawachagua tena wasaliti,” akasisitiza. Bw Orengo naye aliapa kuwa atahakikisha ODM inasalia imara kwenye kaunti hiyo, akisema UDA haina nafasi yoyote ya kuwika Nyanza. “Elisha anatuaibisha kila mahali aendako. Hatutaki UDA hapa Gem na mkimwona, mwaambieni,” akasema gavana huyo.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  